A II. világháborúból hazatérve barátja, az autóversenyző André Pilette unszolására az apai örökségét egy Le Mans MG sportautóra váltotta, és 1948-ban el is indult vele Paul Frère párjaként a Spában rendezett 24 órás viadalon. Kategóriájukban a negyedik helyen végeztek. Nem sokkal ezután Pilette-tel, Charles de Tornaco-val és Roger Laurent-nal megalapították az Ecurie Belgique nevő versenycsapatot, amelynek a részére vásároltak egy Talbot-Lago T26C autót. Az 1951-es világbajnokság két futamán, a Német és az Olasz Nagydíjon Swaters ezzel a kocsival belépett a Formula–1-es versenyzők közé, előbbi viadalon tizedikként végzett, míg az utóbbit műszaki hiba miatt nem tudta befejezni.